Transnet-hoës moet hoes vir borgtogDie vier jongste beskuldigdes Maandag in die hof. (Foto: Verskaf) Brian Molefe en drie van sy medebeskuldigdes is Maandag borgtog van R50 000 elk in die Palm Ridge-handelshof toegestaan voordat die multimiljoenrandsaak tot Oktober uitgestel is. Die voormalige hoof van Transnet het saam met Anoj Singh, ’n voormalige finansiële bestuurder by Transnet, Niven Pillay en Litha Nyhonyha, albei direkteurs van Regiments Capital, in die beskuldigdebank ingeskuif kort nadat hulle Maandagoggend in hegtenis geneem is. Die vier word saam met Siyabonga Gama, voormalige uitvoerende hoof van Transnet, Garry Pita, voormalige finansiële hoof van Transnet, Phetolo Ramosebudi, voormalige tesourier van Transnet, Eric Wood, ’n aandeelhouer in Regiments, Daniel Roy, direkteur en batebestuurder van die maatskappy Trillian, en Kuben Moodley, eienaar van die maatskappy Albatime, aangekla weens die beweerde kaping van Transnet. Molefe, Singh, Pillay en Nyhonyha word aangekla van die oortreding van die Wet op Bestuur van Openbare Finansies én bedrog, terwyl die res van die beskuldigdes teregstaan op aanklagte van bedrog, korrupsie en geldwassery. Die aanklagte spruit uit ’n omstrede lokomotiefkontrak wat in 2012 aan die McKinsey-geleide konsortium toegeken is. Die tender het destyds gelei tot die verkryging van 1 064 lokomotiewe ter waarde van meer as R54 miljard. Sindisiwe Seboka, woordvoerder van die onafhanklike ondersoekdirektoraat van die Nasionale Vervolgingsgesag (NVG), sê Regiments Capital is destyds onreëlmatig deur Transnet aan boord geneem en het uiteindelik voordeel getrek uit die onreëlmatige aanstelling. “Die kontrakwaarde en omvang van die dienste wat benodig was, is later tot meer as R305 miljoen opgestoot. Hierdie ooreenkoms het, onder meer, die verkryging van die China Development Bank-lening en die Klublening ingesluit wat destyds ’n bedrag van $2,5 miljard (destyds R30 miljard) beloop het.” Die beskuldigdes staan ook tereg op aanklagte wat verband hou met die R93,4 miljoen wat in 2015 aan Trillian Asset Management betaal is. Lasbriewe vir die inhegtenisneming van Salim Essa en Ashok Narayan, wat tans in die buiteland is, is ook vandag uitgereik. Die beskuldigdes sal na verwagting almal weer saam op 14 Oktober in die hof verskyn. Die Organisasie teen Belastingmisbruik (Outa) het die inhegtenisnemings verwelkom en sê Molefe en Singh het baie om te verklaar oor die miljarde rande wat Suid-Afrika weens staatskaping verloor het. “Hulle was nie net betrokke by staatskaping by Transnet nie, maar ook later by Eskom, die staat se kreupel kragvoorsiener,” sê Wayne Duvenage, uitvoerende hoof van Outa. Adv. Andrea Johnson, hoof van die ondersoekdirektoraat, het Maandag se inhegtenisnemings en hofverskyning as ’n belangrike mylpaal in die eenheid se verwikkelde ondersoeke na die plundering van Transnet bestempel. “Ons sal in samewerking met die Valke verseker dat ons voortgaan om die bewyse te volg en diegene in hegtenis te neem en te vervolg wat na bewering deel was van die plundering van die staatskas.”